SL Uradni list Evropske unije L 245/5

IZVEDBENA UREDBA KOMISIJE (EU) 2016/1646

z dne 13. septembra 2016

o določitvi izvedbenih tehničnih standardov v zvezi z glavnimi indeksi in priznanimi borzami v skladu z Uredbo (EU) št. 575/2013 Evropskega parlamenta in Sveta o bonitetnih zahtevah za kreditne institucije in investicijska podjetja

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti člena 197(8) Uredbe,

ob upoštevanju naslednjega:

(1) Uredba (EU) št. 575/2013 določa, da lahko institucije lastniške instrumente ali zamenljive obveznice, vključene v glavni borzni indeks uporabijo kot primerno zavarovanje s premoženjem. Eno od meril primernosti za zavarovanje s premoženjem je, da bi moralo biti dovolj likvidno. Da bi se delniški indeksi obravnavali kot glavni borzni indeksi za namene navedene uredbe, bi jih zato morali sestavljati zlasti lastniški finančni instrumenti, za katere se lahko upravičeno pričakuje, da jih bo mogoče unovčiti, ko jih bo institucija potrebovala. To bi se moralo zgoditi, ko ima vsaj 90 % sestavin indeksa prosti obtok v višini vsaj 500 000 000 EUR ali, kadar ni informacij o prostem obtoku, tržno kapitalizacijo vsaj 1 000 000 000 EUR.

(2) Prav tako bi moralo biti mogoče, da institucije kot primerno zavarovanje s premoženjem priznajo instrumente, ki so likvidni glede na trge, na katerih delujejo, in ki dosegajo minimalno raven likvidnosti ne glede na to, ali je trg v Uniji ali v tretji državi. Zato bi bilo treba delniški indeks obravnavati kot glavni borzni indeks, kadar ne vključuje več kot polovice celotnega števila podjetij, s katerih delnicami se trguje na trgu, na katerem temelji indeks, kadar je povprečni dnevni promet vsaj 100 000 EUR in kadar izpolnjuje dve od naslednjih treh meril: skupna tržna kapitalizacija indeksa znaša vsaj 40 % tržne kapitalizacije vseh družb, s katerih delnicami se trguje na navedenem trgu; skupni promet trgovanja s sestavinami indeksa je vsaj 40 % skupnega prometa vseh delnic, s katerimi se trguje na navedenem trgu; indeks služi kot osnova za produkte izvedenih finančnih instrumentov.

(3) Indeksi zamenljivih obveznic bi se morali obravnavati kot glavni borzni indeksi samo, kadar je obveznice, ki jih sestavljajo, mogoče zamenjati za lastniške instrumente, pri čemer ima vsaj 90 % teh lastniških instrumentov prosti obtok v višini vsaj 500 000 000 EUR ali, kadar ni informacij o prostem obtoku, ima tržno kapitalizacijo vsaj 1 000 000 000 EUR.

(4) Kadar pogoje za obravnavo kot glavni borzni indeks izpolnjujeta dva indeksa in je prvi podindeks drugega, se zaradi preprostosti v seznam glavnih borznih indeksov vključi samo širši indeks.

(5) Uredba (EU) št. 575/2013 določa, da se dolžniški vrednostni papirji, ki so jih izdale določene institucije, ki nimajo bonitetne ocene zunanje bonitetne institucije (ECAI), lahko uporabljajo kot primerno zavarovanje s premoženjem, če izpolnjujejo več pogojev, en izmed katerih je, da kotirajo na priznani borzi.

(6) Da bi se borza obravnavala kot priznana borza za namene Uredbe (EU) št. 575/2013, mora izpolnjevati pogoja, določena v členu 4(1)(72) navedene uredbe. Glede na enega od navedenih pogojev, in sicer da mora borza imeti klirinški mehanizem, bi morali vsi regulirani trgi, ki trgujejo s finančnimi instrumenti, ki niso navedeni v Prilogi II k Uredbi (EU) št. 575/2013, izpolnjevati to drugo merilo, ker imajo dovoljenje kot regulirani trgi v skladu z Direktivo 2004/39/ES in ker imajo vzpostavljena pravila in postopke za kliring in poravnavo poslov, kot se zahteva v skladu z Direktivo 2004/39/ES Evropskega parlamenta in Sveta (2).

(7) Kadar klirinški mehanizem borze zagotavlja centralna nasprotna stranka (CNS), bi morala navedena CNS izpolnjevati zahteve iz Uredbe (EU) št. 648/2012 Evropskega parlamenta in Sveta (3). Za redke borze izvedenih finančnih instrumentov, za katere CNS ne opravljajo storitev, se pravila o kritjih iz Uredbe (EU) št. 648/2012 uporabljajo kot referenčno merilo za ocenjevanje, ali so zahteve po kritju, ki jih določajo navedene borze, ustrezne.

(8) Ta uredba temelji na osnutku izvedbenih tehničnih standardov, ki ga je Evropski organ za vrednostne papirje in trge (ESMA) predložil Komisiji.

(9) Komisija je 17. decembra 2015 obvestila ESMA o svoji nameri, da potrdi osnutek izvedbenega tehničnega standarda s spremembami, da bi se upoštevalo dejstvo, da nekateri delniški indeksi, ki izpolnjujejo merila primernosti za obravnavo kot glavni borzni indeksi, niso bili vključeni na seznam v osnutku standarda. V svojem uradnem mnenju z dne 28. januarja 2016 je ESMA potrdila svoje prvotno stališče in ni ponovno predložila izvedbenega tehničnega standarda, spremenjenega v skladu s predlaganimi spremembami Komisije. Osnutek izvedbenega tehničnega standarda bi zato bilo treba potrditi s spremembami, ki so potrebne, da se izogne izključitvi indeksov, ki izpolnjujejo merila primernosti za obravnavo kot glavni borzni indeksi za namene Uredbe (EU) št. 575/2013.

(10) ESMA je opravila javno posvetovanje o osnutku izvedbenih tehničnih standardov, na katerem temelji ta uredba, in zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (4). ESMA ni natančno analizirala morebitnih stroškov in koristi, povezanih z osnutkom izvedbenih tehničnih standardov, saj bi bilo to neproporcionalno glede na njihovo področje uporabe in vpliv –

SPREJELA NASLEDNJO UREDBO:

Člen 1

Glavni borzni indeksi

Glavni borzni indeksi za namene člena 197(8)(a) Uredbe (EU) št. 575/2013 so navedeni v Prilogi I k tej uredbi.

Člen 2

Priznane borze

Priznane borze za namene člena 197(8)(b) Uredbe (EU) št. 575/2013 so navedene v Prilogi II k tej uredbi.

Člen 3

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. septembra 2016 Za Komisijo Predsednik Jean-Claude JUNCKER

(1) UL L 176, 27.6.2013, str. 1.

(2) Direktiva 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2004, str. 1).

(3) Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).

(4) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

PRILOGA I GLAVNI BORZNI INDEKSI, DOLOČENI V SKLADU S ČLENOM 197 UREDBE (EU) št. 575/2013 Razpredelnica 1 Delniški indeksi Indeks Država/območje STOXX Asia/Pacific 600 Azija, Pacifik ASX100 Avstralija ATX Prime (1) Avstrija BEL20 Belgija IBOVESPA Brazilija TSX60 Kanada CETOP20 Index Srednja Evropa Hang Seng Mainland 100 Index (China) Kitajska NYSE ARCA China Index Kitajska Shanghai Shenzhen CSI 300 Kitajska PX Prague Češka OMX Copenhagen 20 Danska FTSE RAFI Emerging Markets trgi v razvoju MSCI Emerging Markets 50 trgi v razvoju FTSE Europe Index Evropa STOXX Europe 600 Evropa MSCI AC Europe & Middle East Evropa in Bližnji vzhod OMXH25 Finska SBF120 (2) Francija S&P BMI France Francija HDAX (3) Nemčija FTSE All World Index svetovni MSCI ACWI svetovni FT ASE Large Cap Grčija Hang Seng Hongkong Hang Seng Composite Index Hongkong CNX 100 Index Indija S&P BSE 100 Index Indija ISEQ 20 Irska FTSE MIB Italija Nikkei 300 Japonska TOPIX mid 400 Japonska S&P Latin America 40 Latinska Amerika FTSE Bursa Malaysia KLCI Index Malezija Mexico Bolsa Index Mehika AEX Nizozemska S&P NZX 15 Index Nova Zelandija OBX Norveška WIG20 Poljska PSI 20 Portugalska MSCI Russia Index Rusija Russian Traded Index Rusija FTSE Straits Times Index Singapur FTSE JSE Top 40 Južna Afrika INDI 25 Index Južna Afrika KOSPI 100 Južna Koreja IBEX35 Španija OMXS60 Švedska OMXSB Švedska SMI Expanded Index Švica TSEC Taiwan 50 Tajvan FTSE Nasdaq Dubai UAE 20 Index ZAE FTSE 350 (4) ZK NASDAQ100 ZDA Russell 3000 Index ZDA S&P 500 ZDA

Razpredelnica 2 Indeksi zamenljivih obveznic Exane ECI-Europe Evropa Jefferies JACI Global svetovni Thomson Reuters Global Convertible svetovni (1) Vključuje ATX. (2) Vključuje CAC40, CAC Next 20 in CAC Mid Cap. (3) Vključuje DAX in MDAX. (4) Vključuje FTSE 100.